โอม ศานติ โอม

***โอม ศานติ โอม*** (; ; แปลตรงตัว ***ขอสันติสุขจงมีแก่ท่าน***) เป็นภาพยนตร์อินเดียภาษาฮินดีแนวมาซาลา (ครบรส) ปี ค.ศ. 2007 เขียนบทและกำกับโดย ฟะราห์ ข่าน ร่วมเขียนบทโดย มยูร ปูรี และ มุชตาค ชีค และอำนวยการสร้างโดย เคารี ข่าน ภายใต้บริษัท เรด ชิลลี่ส์ เอ็นเตอร์เทนเมนต์ ภาพยนตร์เรื่องนี้มีนักแสดงนำคือ ชาห์รุข ข่าน, ทีปิกา ปาทุโกณ (ในการแสดงภาพยนตร์ภาษาฮินดีครั้งแรกของเธอ), เศรยัส ตัฬปเด, กิรัณ เขร และ อรชุน รามปาล ในภาพยนตร์เรื่องนี้ โอม ประกาศ มขีชา (ชาห์รุข ข่าน) นักแสดงประกอบในยุค 1970 เสียชีวิตในเหตุเพลิงไหม้ที่น่าสงสัยในสตูดิโอ และกลับชาติมาเกิดใหม่ในอีก 30 ปีต่อมา โดยตั้งใจที่จะเปิดโปงผู้ก่อเหตุ

ฟะราห์ ข่าน เริ่มแนวคิดสร้างภาพยนตร์เรื่องนี้ขณะกำกับละครเวทีเรื่อง *บอมเบย์ดรีมส์* (Bombay Dreams - ค.ศ. 2002) และเริ่มการผลิตหลังจากคัดเลือกนักแสดงนำแล้ว ชื่อเรื่องของภาพยนตร์เรื่องนี้ยืมมาจากเพลงในภาพยนตร์ระทึกขวัญเรื่อง *กะร์ซ์* (Karz - ค.ศ. 1980) ของ สุภาษ ฆะยี เพลงประกอบภาพยนตร์ประพันธ์โดย วิศาล–เศขัร โดยมีเนื้อร้องที่เขียนโดย จาเวด อัขตะร์, วิศาล ทาทลานี และ กุมาร ส่วนดนตรีประกอบฉากประพันธ์โดย สันทีป โจฏา ภาพยนตร์เรื่องนี้เป็นที่รู้จักจากการปรากฎตัวรับเชิญของเหล่าคนดังในวงการภาพยนตร์อินเดีย

*โอม ศานติ โอม* สร้างด้วยงบประมาณ 400 ล้านรูปี (9.67 ล้านดอลลาร์สหรัฐ) และกลายเป็นภาพยนตร์ภาษาฮินดีที่ทำรายได้สูงสุดในปี ค.ศ. 2007 และเป็นภาพยนตร์ภาษาฮินดีที่ทำรายได้สูงสุดตลอดกาลในขณะนั้น เพลงประกอบภาพยนตร์ก็ประสบความสำเร็จทั้งในด้านคำวิจารณ์และเชิงพาณิชย์ อัลบั้มเพลงประกอบภาพยนตร์กลายเป็นอัลบั้มที่ขายดีที่สุดแห่งปีในอินเดีย ภาพยนตร์เรื่องนี้ได้รับการวิจารณ์ในเชิงบวกจากนักวิจารณ์ โดยได้รับคำชมในด้านเนื้อเรื่อง การกำกับ การแสดงของนักแสดง การออกแบบงานสร้าง และเพลงประกอบ *โอม ศานติ โอม* ได้รับการเสนอชื่อเข้าชิงรางวัลมากถึง 13 สาขาในงานประกาศรางวัลฟิล์มแฟร์ครั้งที่ 53 และได้รับรางวัลนักแสดงหญิงหน้าใหม่ยอดเยี่ยม (ทีปิกา) และรางวัลเทคนิคพิเศษยอดเยี่ยม

## เนื้อเรื่อง
ในวงการบอลลีวูดยุค 1970 โอม ประกาศ มขีชา เป็นนักแสดงประกอบโนเนม เขาอยู่กับแม่และมีเพื่อนชื่อปัปปู ทั้งยังหลงรักนักแสดงสาว ศานติ อย่างสุดหัวใจ และมีความฝันที่อยากจะเป็นซูเปอร์สตาร์ภาพยนตร์ วันหนึ่งขณะถ่ายทำได้มีการจุดไฟและทำให้ศานติตกอยู่กลางกองเพลิง โอม ประกาศ เข้าช่วยศานติทำให้ศานติประทับใจในตัวเขา แต่ภายหลังเขาได้รู้ว่าศานติแอบแต่งงานและคบหากับมุเกศ ผู้อำนวยการสร้างภาพยนตร์ อย่างลับ ๆ และกำลังมีลูกกับเขา ขณะที่มุเกศพยายามจะทิ้งเธอและไปคบหากับลูกสาวผู้อำนวยการสร้างที่รวยกว่า จากการบีบบังคับของศานติ ทำให้มุเกศพยายามวางแผนฆ่าเธอด้วยการทิ้งเธอไว้กลางกองถ่ายและจุดไฟเผากองถ่าย โอม ประกาศ พยายามช่วยเธอแต่เขาได้รับบาดเจ็บทั้งจากการถูกคนของมุเกศทำร้ายและเพลิงไหม้ซึ่งเขากระเด็นออกมาและชนกับรถของราเชศ ซึ่งกำลังขับรถพาภรรยาไปคลอดลูกที่โรงพยาบาล โอม ประกาศ เสียชีวิตจากแผลเพลิงไหม้ ขณะที่เลิฟรี ภรรยาของเขา คลอดลูกชายและพวกเขาตั้งชื่อลูกว่า โอม

30 ปีต่อมา โอม ประกาศ ซึ่งกลับชาติมาเกิดเป็น โอม กปูร หรือ โอเค ซูเปอร์สตาร์ดัง เขามีแผลเป็นอยู่ที่แขน และมีอาการกลัวไฟ วันหนึ่งโอเคเกิดความรู้สึกระลึกชาติได้ทำให้เขากลับไปหาแม่ของโอม ประกาศ และปัปปู พร้อมทั้งวางแผนเปิดโปงมุเกศ ซึ่งตอนนี้เป็นผู้กำกับอยู่ที่อเมริกา โดยแสร้งบอกให้เขากลับมาสร้างภาพยนตร์อีกครั้ง โอเคได้พบกับแซนดี แฟนคลับสาวซึ่งหน้าตาคล้ายกับศานติ ทำให้เขาวางแผนจับผิดมุเกศ ในตอนแรกมุเกศเกิดความรู้สึกว่าถูกวิญญาณศานติตามหลอกหลอนจนคิดจะกลับอเมริกา แต่ต่อมาได้จับได้ว่าโอเคใช้นักแสดงสาวเพื่อพยายามเปิดโปงตัวเขา แต่ขณะนั้นเองที่วิญญาณของศานติปรากฎตัวออกมาและเผยว่าศพของเธอถูกฝังอยู่ใต้บันไดและวิญญาณของเธอพยายามจะล้างแค้นมุเกศตลอด ท้ายที่สุดมุเกศถูกโคมไฟหล่นทับเสียชีวิต และภายหลังโอเคพบว่าศานติที่เขาเห็นนั้นไม่ใช่แซนดี แต่เป็นวิญญาณของศานติตัวจริงซึ่งได้หายไปหลังจากล้างแค้นสำเร็จ

## นักแสดง

### นักแสดงรับเชิญ

นักแสดงต่อไปนี้ปรากฎรับเชิญในเพลง *ดีวานกี ดีวานกี* (Deewangi Deewangi):

## หมายเหตุ

## อ้างอิง

## แหล่งข้อมูลอื่น
* 
* 
* 
* 

หมวดหมู่:ภาพยนตร์อินเดีย
หมวดหมู่:ภาพยนตร์ภาษาฮินดี
หมวดหมู่:ภาพยนตร์ผี
หมวดหมู่:ภาพยนตร์รัก
หมวดหมู่:ภาพยนตร์เพลง
หมวดหมู่:ภาพยนตร์อินเดียที่ออกฉายในปี พ.ศ. 2550